1. ปัจจัยความเสี่ยง

การลงทุนในหุ้นสามัญของบริษัทฯ ผู้ลงทุนควรพิจารณาปัจจัยความเสี่ยงหลักๆ
อันอาจจะเกิดขึ้นได้จากการดำเนินงาน สำหรับประกอบการพิจารณาลงทุน ทั้งนี้
ปัจจัยความเสี่ยงที่อาจมีผลกระทบต่อการดำเนินงานของบริษัทฯ
ประกอบด้วยปัจจัยภายนอกและภายใน
โดยปัจจัยภายนอกเกี่ยวข้องโดยตรงกับทรัพยากรน้ำและนโยบายรัฐ และสำหรับปัจจัยภายใน ได้แก่
ระบบท่อส่งน้ำและการลงทุนเพิ่มเติมของบริษัทฯ ซึ่งมีรายละเอียดดังนี้

  1. ด้านนโยบายของรัฐบาลและหน่วยงานราชการที่เกี่ยวข้อง

  การเพิ่มสัดส่วนการถือหุ้นของภาคเอกชน ทำให้บริษัทฯ พ้นสภาพการเป็นรัฐวิสาหกิจ ดังนั้น
  ความไม่แน่นอนของนโยบายของหน่วยงานราชการต่าง ๆ
  ที่เกี่ยวข้องกับการดำเนินงานของบริษัทฯ อาจมีผลกระทบต่อบริษัทฯ อย่างไรก็ดี บริษัทฯ
  ยังคงได้รับความร่วมมือจากหน่วยงานราชการที่เกี่ยวข้องด้วยดีมาตลอด อาทิ
  การขออนุญาตวางท่อส่งน้ำในพื้นที่หน่วยงานราชการต่าง ๆ
  การอนุญาตให้ใช้น้ำจากอ่างเก็บน้ำของกรมชลประทาน เป็นต้น

2.  การอนุญาตให้ใช้น้ำจากอ่างเก็บน้ำของกรมชลประทาน

  ในส่วนปัจจัยความเสี่ยงที่จะไม่ได้รับอนุญาตให้ใช้น้ำจากกรมชลประทานนั้น ปัจจุบัน บริษัทฯ
  ได้รับหนังสืออนุญาตให้ใช้น้ำดิบจากอ่างเก็บน้ำหนองค้อ อ่างเก็บน้ำดอกกราย
  และอ่างเก็บน้ำหนองปลาไหล ของกรมชลประทาน โดยมีระยะเวลา 5 ปี ซึ่งบริษัทฯ
  สามารถขอต่ออายุหนังสืออนุญาตได้โดยทำหนังสือไปยังกรมชลประทานก่อนหมดอายุไม่น้อยกว่า 30
  วัน ทั้งนี้ กรมชลประทานได้มีหนังสือลงวันที่ 14 มีนาคม 2540 แจ้งบริษัทว่า หากบริษัทฯ
  ยื่นคำขอต่ออายุหนังสืออนุญาตการใช้น้ำ
  กรมชลประทานจะรีบดำเนินการต่ออายุหนังสืออนุญาตการใช้น้ำแก่บริษัทฯ โดยเร็ว
  เพื่อให้เป็นไปตามมติคณะรัฐมนตรี

  เงื่อนไขของการอนุญาตใช้น้ำ กรมชลประทาน
  สงวนสิทธิ์ในกรณีที่เกิดการขาดแคลนน้ำและทางราชการต้องการน้ำจากกรมชลประทาน บริษัทฯ
  จะต้องหยุดใช้น้ำภายใน 15 วัน นับแต่วันที่ได้รับแจ้งจากกรมชลประทาน อย่างไรก็ตาม
  เนื่องจากลูกค้าของบริษัทฯ ส่วนใหญ่ประกอบด้วยลูกค้าเพื่อการอุปโภคบริโภค
  และลูกค้าเพื่อการอุตสาหกรรมซึ่งรัฐบาลมีนโยบายสนับสนุน นอกจากนี้แล้วพื้นที่จ่ายน้ำของบริษัทฯ
  มีโครงข่ายท่อเชื่อมโยงระหว่างแหล่งน้ำ
  จึงทำให้โอกาสที่กรมชลประทานจะหยุดจ่ายน้ำให้แก่บริษัทฯ เป็นไปได้น้อย

  3. การลงทุนในโครงการในอนาคต

  ในปี 2545 บริษัทฯ ได้ศึกษาการลงทุนในส่วนต่อขยายเพื่อวางท่อส่งน้ำในเขตปริมณฑลตะวันออก
  และการศึกษาการวางท่อส่งน้ำในพื้นที่ปราจีนบุรี-สระแก้วและนครราชสีมา
  ซึ่งการลงทุนดังกล่าวอาจมีความเสี่ยงด้านการเงิน
  ที่เกิดจากการเปลี่ยนแปลงของอัตราแลกเปลี่ยนของเครื่องจักรและอุปกรณ์ที่นำเข้าจากต่างประเทศ
  สำหรับด้านเทคนิค อาจมีความเสี่ยงด้านการเปลี่ยนแปลงแนวการวางท่อจากเดิมที่ได้ออกแบบไว้
  อย่างไรก็ตาม บริษัทฯ ได้กำหนดวิธีการว่าจ้างบริษัทรับเหมาก่อสร้างแบบ LUM SUM
  ในสกุลเงินบาทและใช้วิธีการเปิดประมูลให้มีการแข่งขัน
  ซึ่งช่วยลดความเสี่ยงทางด้านวงเงินลงทุนและอัตราแลกเปลี่ยนให้มีความแน่นอนยิ่งขึ้น

  4. การเกิดความเสียหายต่อระบบท่อส่งน้ำ

  ระบบท่อส่งน้ำของบริษัทฯ ส่วนใหญ่เป็นการวางท่อใต้ดินตามที่สาธารณะ เช่น แนวถนนทางหลวง
  ทางรถไฟ คลองชลประทาน ฯลฯ โดยวัสดุหลักที่ใช้ทำท่อคือเหล็ก
  รวมทั้งมีอุปกรณ์บางส่วนที่ติดตั้งอยู่ในน้ำ อาจมีปัญหาการสึกกร่อนกับระบบท่อ
  หรือการก่อสร้างสาธารณูปโภคอื่นในบริเวณแนวท่อ อาจทำให้ท่อแตกหรือรั่วได้ อย่างไรก็ดี
  บริษัทฯ ได้จัดทำประกันความเสี่ยงภัยของระบบท่อที่อาจเกิดจากเหตุการณ์ต่างๆ
  ครอบคลุมทุกระบบเส้นท่อ รวมทั้งได้ติดตั้งระบบ Cathodic Protection
  เพื่อป้องกันปัญหาการผุกร่อนของท่อเหล็ก
  และจัดให้มีการวางท่อคู่ขนานเพิ่มขึ้นตามความต้องการใช้น้ำ นอกจากนี้ มีการนำระบบ SCADA
  เข้าควบคุมระบบการส่งน้ำ และกำหนดตารางการซ่อมบำรุงรักษาเชิงป้องกัน เครื่องสูบน้ำ
  ท่อส่งน้ำ และอุปกรณ์ต่างๆอย่างเป็นระบบ ตลอดจนการสร้างสระพักน้ำสำรองเพิ่มเติม
  ทำให้ปัจจุบัน บริษัทฯ สามารถลดปริมาณน้ำสูญเสียในระบบท่อลงมาต่ำกว่าร้อยละ 5.00
  และยังช่วยให้บริษัทฯ สามารถให้บริการได้อย่างต่อเนื่อง

  5. ความไม่แน่นอนและความไม่เพียงพอของแหล่งน้ำ

  การประกอบธุรกิจของบริษัทฯ เกี่ยวข้องกับทรัพยากรน้ำ ซึ่งต้องพึ่งพาฤดูกาลตามธรรมชาติ
  กล่าวคือ ในปีใดที่ฝนตกตามฤดูกาล ย่อมส่งผลให้ปริมาณน้ำที่สามารถนำมาใช้งานได้มีมาก
  ในทางกลับกัน หากปีใดเกิดภาวะแห้งแล้งและน้ำในอ่างเก็บน้ำเดิมมีอยู่น้อย
  ย่อมส่งผลให้ปริมาณน้ำใช้งานในปีนั้นๆ น้อยลง และส่งผลกระทบต่อรายได้ของบริษัทฯ
  ซึ่งปัจจัยความเสี่ยงที่อาจมีผลกระทบในการดำเนินงานของบริษัทฯ
  ส่วนใหญ่เป็นปัจจัยเสี่ยงที่เกิดจากปัจจัยภายนอก ได้แก่
  ความไม่แน่นอนและความไม่เพียงพอของแหล่งน้ำ
  ขึ้นอยู่กับปริมาณน้ำที่ไหลเข้าอ่างเก็บน้ำในแต่ละปี
  นอกจากนี้ปริมาณความต้องการน้ำดิบในภาคเกษตร ซึ่งมีปริมาณการใช้น้ำสูง
  ส่งผลให้ปริมาณน้ำดับที่สามารถจัดสรรให้แก่ภาคอุตสาหกรรม และเพื่อการอุปโภคบริโภคลดลง
  ตลอดจนแนวโน้มความต้องการใช้น้ำดิบในพื้นที่ของสวน อุตสาหกรรมที่มีแหล่งน้ำเป็นของตนเอง
  อย่างไรก็ตามบริษัทฯ ได้มีการติดตามภาวะของปริมาณน้ำสำรองในอ่างเก็บน้ำอย่างใกล้ชิด
  ตลอดจนมีการเชื่อมโยงระบบท่อส่งน้ำจากแหล่งน้ำต่างๆ อาทิ
  การเชื่อมโยงจังหวัดระยองและชลบุรี โดยระบบท่อส่งน้ำหนองปลาไหล-หนองค้อ
  และการพัฒนาทางเทคโนโลยีระบบสูบส่งน้ำ
  รวมถึงการสร้างสระสำรองน้ำดิบทั้งในพื้นที่จังหวัดชลบุรี ระยอง และฉะเชิงเทรา
  ซึ่งเป็นการเสริมศักยภาพการสูบส่งน้ำในพื้นที่ให้บริการ
  เพื่อให้มั่นใจว่าจะสามารถจัดสรรน้ำให้แก่ลูกค้าได้อย่างพอเพียง ภายใต้ข้อจำกัดของทรัพยากรน้ำ
  และมีต้นทุนที่เหมาะสม นอกจากนี้ สถิติปริมาณน้ำเข้าอ่างฯ
  ที่ผ่านมาในจังหวัดระยองยังไม่เคยเกิดภาวะแห้งแล้งแต่อย่างใด

  ในส่วนการพัฒนาแหล่งน้ำใหม่ ซึ่งเป็นความรับผิดชอบของรัฐบาล
  อาจมีความเสี่ยงด้านความล่าช้าในการดำเนินการ ซึ่งบริษัทฯ
  ได้พยายามประสานงานกับหน่วยงานต่าง ๆ อาทิ
  สำนักงานคณะกรรมการพัฒนาพื้นที่บริเวณชายฝั่งทะเลตะวันออก กรมชลประทาน
  เพื่อติดตามความคืบหน้าของโครงการต่าง ๆ ทำให้บริษัทฯ
  สามารถปรับแผนการดำเนินงานของบริษัทฯ หรือจัดหาแหล่งน้ำสำรองอื่น ๆ
  เพื่อลดความเสี่ยงดังกล่าว

6.  ลูกค้าที่มีสัดส่วนเกินกว่าร้อยละ 30 ของรายได้รวม

  บริษัทฯ จำหน่ายน้ำดิบโดยตรงให้แก่ลูกค้าผ่านทางระบบท่อส่งน้ำของบริษัทฯ ในลักษณะผู้ค้าส่ง
  โดยลูกค้าที่เป็นผู้ซื้อน้ำรายใหญ่ คือ การนิคมอุตสาหกรรมแห่งประเทศไทย (กนอ.) ทั้งนี้ กนอ.
  ซื้อน้ำจากบริษัทฯ เพื่อจำหน่ายต่อให้กับโรงงานต่างๆ ในนิคมอุตสาหกรรม ซึ่งในรอบปี 2545
  บริษัทฯ จำหน่ายน้ำดิบให้แก่ กนอ. คิดเป็นสัดส่วนประมาณร้อยละ 47
  ของปริมาณการจำหน่ายน้ำดิบ หรือ คิดเป็นร้อยละ 44 ของรายได้รวม อย่างไรก็ตาม
  การใช้น้ำดิบของผู้ประกอบการในนิคมอุตสาหกรรมในช่วงที่ผ่านมายังคงเป็นไปโดยปกติ